SKRIFTLIG FORESPØRGSEL E-1521/01

af Fernando Fernández Martín (PPE-DE) til Kommissionen

(21. maj 2001)

Om: Projekt for vedvarende energi på El Hierro-øen (De Kanariske Øer)

El Hierro-øen (De Kanariske Øer) kunne blive et eksempel til efterfølgelse på europæisk plan med hensyn til anvendelse af rene energikilder. Under mottoet 100 % vedvarende energi har ørådet for El Hierro i en årrække arbejdet med et projekt, som ville gøre denne spanske ø med et areal på 278 km2 og 9000 indbyggere til den første i verden, som helt og holdent blev forsynet med vedvarende energikilder i fuldstændig harmoni med miljøet. Der er ved at blive udarbejdet en gennemførlighedsundersøgelse, og de tekniske data kunne ikke være mere positive. Tilbage står kun at sikre den nødvendige finansiering til gennemførelse af dette projekt, som er enestående i europæisk sammenhæng og et eksempel på bæredygtig udvikling, og det på en ø, som for kort tid siden er blevet erklæret for biosfærereservat af Unesco.

Siden 1996 er der på øen blevet arbejdet med en plan for bæredygtig udvikling i overensstemmelse med dens status som biosfærereservat.

Kan Kommissionen oplyse, om dens politik for fremme af og tilskyndelse til udvikling af vedvarende energi i Europa, som er bebudet af kommissionsmedlemmet Loyola de Palacio ved adskillige lejligheder, vil kunne rumme et projekt som det, der er emnet for denne forespørgsel?

Svar afgivet på Kommissionens vegne af Loyola de Palacio

(17. juli 2001)

Kommissionens hvidbog Energi for fremtiden: vedvarende energikilder nævner som led i gennembrudskampagnen det vigtige initiativ med 100 % energiforsyning fra vedvarende energikilder (VEK). Initiativet henvender sig til lokalsamfund såsom regioner, byer og øer, som med rimelighed kan forvente at få 100 % af deres energiforsyning dækket af vedvarende energikilder.

Kanarieøen El Hierro deltager i 2010-initiativet for øer, som er et Altener-projekt, der samfinansieres af Kommissionen, og som bygger på ideen med at fremme indførelsen af 100 % VEK i visse samfund.

En vindenergiplan kombineret med hydroelektrisk energiproduktion er ligeledes blevet samfinansieret inden for rammerne af Altener.

Som et bevis på Kommissionens interesse for vedvarende energikilder offentliggjorde den ved udgangen af 2000 en ny indkaldelse af forslag under det 5. rammeprogram for forskning og teknologisk udvikling (1998-2002) vedrørende bæredygtige samfund. Denne indkaldelse udgør en del af det tematiske program energi, miljø og bæredygtig udvikling.

I indkaldelsen gives prioritet til integrering af vedvarende energi og distribueret energiproduktion. En ny indkaldelse er blevet offentliggjort med en indsendelsesfrist frem til 14. december 2001.

Kommissionen har offentliggjort denne indkaldelse under det 5. rammeprogram som led i sin politik til fremme af udnyttelsen af vedvarende energi i Europa. El Hierro-projektet kunne eventuelt opnå støtte i forbindelse hermed, hvis betingelserne vedrørende EU-merværdi og innovation er opfyldt.

Mere information herom kan findes på netstedet: http://www.cordis.lu/fp5/home.html.

Endelig foreslår Kommissionen i sit forslag til direktiv om fremme af elektricitet produceret fra vedvarende energikilder inden for det indre marked for elektricitet(1) et bidrag på 22 % fra vedvarende energi til det samlede energiforbrug. Rådet vedtog sin fælles holdning den 23. marts 2001(2). Teksten til den fælles holdning blev godkendt af Parlamentet under andenbehandlingen den 4. juli 2001.

(1) EFT C 311 af 31.10.2000.

(2) EFT C 142 af 15.5.2001.